PPKE BTK

**PÁZMÁNY SZENIOR EGYETEM**

2018 tavaszi szemeszter

**Irodalom és spiritualitás**

*Tudományág:*

Az irodalom kezdetektől fogva újra és újra tárgyalja és értelmezi az embernek a saját egzisztenciális tapasztalatából kiinduló s az Istenre, a transzcendensre vonatkozó kérdését. Ez adja azt a tág keretet, melyben az irodalom és a spiritualitás, az irodalom és a vallás kapcsolódásait fogjuk megvizsgálni a kronológiai rendet követő, két félévre tervezett előadássorozatunkban. Istennel, illetve a metafizikai valósággal való kapcsolatteremtés a művészetek, köztük az irodalom egyik legősibb és legbensőbb ihletforrása, a misztikus és spirituális élmények egyszersmind sok tekintetben hasonlíthatóak az esztétikai teremtéshez és befogadáshoz. Az irodalom arról tanúskodik, hogy a hit és ‒ a tőle elválaszthatatlan kétely, tagadás – élményének mélysége abból fakad, hogy szorosan kötődik életünk legalapvetőbb eseményeit (születést és elmúlást, örömöt és szenvedést stb.) övező kérdéseinkhez. Az európai gondolkodás történetében az Istenre, a létezésünk természetfölötti vonatkozásaira való rákérdezés lehetőségei jelentős változásokon mentek keresztül. Ebből adódóan az előadások fontos szerepet szánnak az istenkereső, illetve vallásos irodalmi művek eredeti horizontjának, társadalom- és művelődéstörténeti szituációjának, továbbá nyelvi, mediális (és részben intézményi) feltételeinek, illetve ezek történeti változékonyságának. Továbbá kiemelten foglalkoznak a spiritualitás irodalmi toposzaival, formáival és műfajaival.

Az előadások **csütörtöki** napokon 17 órakor kezdődnek és 18.30-kor fejeződnek be.

|  |  |  |
| --- | --- | --- |
| Dátum | A kurzus előadásai | Előadó |
| Febr. 15. | *"úgy érzem én, barátom, hogy a porban (...) mégiscsak egy nagy, ismeretlen úrnak vendége voltam"* Kosztolányi Dezső verseinek természetfölöttivel való érintkezéséről | Horváth Zsuzsa |
| Febr. 22. | *"Kiáltok Tehozzád, hallj meg, Isten!"* ‒ Az Istenhez szólás lehetőségei, istenképzetek, prófétaszerepek Babits Mihály életművében | Visy Beatrix |
| Márc. 1. | *"Tépetten, fázva fújt, szaladt Az én Uram"* – Ady Endre istenhez forduló versei. | Visy Beatrix |
| Márc. 8. | *"Az Isten itt állt a hátam mögött s én megkerültem érte a világot"* ‒ Isten hiánya és/vagy jelenléte József Attila kései költészetében | Horváth Zsuzsa |
| Márc. 22. | “*A barbár tanítvány”* Istenképzet, természetfogalom és emberkép Szabó Lőrinc költészetében | Nagy Csilla |
| Ápr. 12. | *"Visznek a teljesség felé könnyebb utak is"* Hit, kételkedés, metafizikai kapaszkodó Radnóti Miklós és Weöres Sándor életművében | Visy Beatrix |
| Ápr. 19. | *“Ifjú szívem kongatom"* : A papköltők költészete és a spiritualitás (Sik Sándor, Mécs László) | Szénási Zoltán |
| Ápr. 26. | *“Szomjú szarvasod tiszta vizet áhít”* – A katolikus irodalom új útjai a 20. század második felében (Rónay György és a Vigilia köre) | Maczák Ibolya |
| Máj. 3. | Pilinszky János *“A világ szövetén újra és újra átvérzik Isten arca”* – Istenkeresés és vallásosság Pilinszky János műveiben | Maczák Ibolya |
| Máj. 10. | *"Halotti pompa"* - Isten- és létszekvenciák az ezredforduló költészetében. (Borbély Szilárd és Takács Zsuzsa) | Visy Beatrix |
| Máj. 17. | *"Meg kell nyernünk a fogadást"* ‒ Költészet és szakralitás a kortárs színházban (Visky András) | Protvai Vera és Radvánszky Anikó |